STATVTVM est, vt infirmis ipsis, vel quibuslibet in infirmaria comedentibus, nullus vt fieri solebat, famulorum laicorum seruiat, sed Monachi tantummodo, aut conuersi barbati. Causa huius instituti fuit, honestior conuersorum, quam secularium famulorum cum Monachis cohabitatio,  ne materiam furandi ea quæ de mensa in infirmaria comedentium supererant, seruientes fratribus conuersi haberent sicut priores famuli, quæcūq. palā vel furtim fratribus subripere poterant, vxori, filiis, ac qualicūque familiolæ suæ in burgo constitutæ deferre solebant. Præter hoc,  illud in causa fuit, quod secreta monastici ordinis, aut disciplinas regulares, quas vtpote in regularibus officinis assidue commanētes, vel videbant, vel ab aliis audiebant, more secularium secularibus diuulgantes detegebant.